钦定古今图书集成/明伦汇编/闺媛典/第092卷 > 包永锡妻杨氏
## 钦定古今图书集成/明伦汇编/闺媛典/第092卷 > 包永锡妻杨氏

按《嘉兴县志》：“杨氏，包永锡妻。大父万历间进士。父仁
和，学诸生。氏幼娴闺训，柔顺温和。及归，包执妇道，修
女红，事姑如母。姑病，医药不能愈，氏割股以进，疾竟
瘳。饮食寝处未尝与姑离，探所嗜甘旨，不计有无。竭
其力以奉，不使姑知其艰苦。崇祯末，赋役繁重，士大
夫家不得免，包以书生奔命挽输，不堪劳苦，遂以此”
遘疾。氏废膏沐，视汤药，若子之侍。父病剧，祷于神，愿
以身代。包滨死，与氏永诀而绝。氏仰天长号，饮毒死。
良久包甦，家人惊喜问故，则曰：“顷梦杨氏乞命于神愿代余死。神许之，我乃得复苏。”众异之，由是包疾渐
差，终身不再娶。氏卒于崇祯壬午，无子。